94/753/EY: Neuvoston päätös tehty 14 päivänä marraskuuta 1994 kaukohavaintotekniikan maataloustilastoihin soveltamisen jatkamisesta vuosiksi 1994-1998



Virallinen lehti nro L 299 , 22/11/1994 s. 0027 - 0030

Suomenk. erityispainos Alue 3 Nide 63 s. 0018

Ruotsink. erityispainos Alue 3 Nide 63 s. 0018



NEUVOSTON PÄÄTÖS tehty 14 päivänä marraskuuta 1994 kaukohavaintotekniikan maataloustilastoihin soveltamisen jatkamisesta vuosiksi 1994 1998 (94/753/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo, että päätöksellä 88/503/ETY(2), jonka voimassaolo päättyi 31 päivänä joulukuuta 1993, hyväksytty maataloustilastoihin sovellettavan kaukohavaintotekniikan kokeiluhanke käsitti ensimmäisen osan kymmeneksi vuodeksi suunnitellusta kehitysohjelmasta, hankkeeseen johtaneet tarpeet ja erityisesti yhteisön maataloustilastojärjestelmän parantaminen ovat edelleen ajankohtaisia tarpeita, ennen kaikkea uudessa yhteisessä maatalouspolitiikassa, edellä mainittu kokeiluhanke on viitenä ensimmäisenä vuotenaan saavuttanut päämääränsä erityisesti yhteisön maataloustietojärjestelmän tiettyjen pitkälle kehittyneiden menetelmien kehityksen ja yhdentämisen suhteen, edellä mainitun hankkeen yhteydessä kehitetyistä toimista osa on edennyt suunnitelmien mukaisesti operatiiviseen vaiheeseen ja ne pitäisi siis erottaa vielä tutkimustyötä vaativista toimista, vuosina 1994 1998 jatkettavien operatiivisten toimien tarkoituksena on kaukohavaintotekniikan soveltaminen viljelysalojen ja tuoton ennakkoarviointiin Euroopan ja kansallisella tasolla sekä jäsenvaltioiden tilastoinnin parantaminen, ne toimet, jotka edellyttivät edelleen kehittämistä alustavasti suunnitellun kymmenvuotishankkeen toisessa vaiheessa, kuuluvat neljänteen tutkimus- ja kehityspuiteohjelmaan, olisi kuitenkin taattava, että operatiiviset toimet ja kehitettävät toimet täydentävät kiinteästi toisiaan kaukohavaintotekniikan maataloustilastoihin soveltamisen kymmenvuotisohjelmassa, operatiivisiin toimiin olisi tehtävä kehitystöiden mahdollistamia teknisiä ja metodologisia parannuksia ja niiden olisi johdettava uusiin tutkimuksiin, toimissa, joiden avulla pyritään soveltamaan kaukohavaintotekniikkaa maataloustilastoihin, noudatetaan toissijaisuusperiaatetta jakamalla vastuu eri toimista ja niiden täytäntöönpano jäsenvaltioiden ja Euroopan yhteisöjen komission kesken tehokkuuden ja toteutettavuuden kriteerien mukaan, olisi otettava huomioon näiden toimien teknologinen panos yhteisön tilastoinnin parantamiseen sekä yhteisen maatalouspolitiikan hallinta- ja valvontamenetelmiin, olisi otettava huomioon myös tarve pitää yllä hankkeen edellisessä vaiheessa saavutettu teknologinen edistys yhteisössä ja jäsenvaltioissa,ja tämän monivuotisen ohjelman toteuttamiseksi arvioidaan tarvittavan 15,7 miljoonan ecun kokonaismäärä, ON PÄÄTTÄNYT SEURAAVAA: 1 artikla Kaukohavaintotekniikan soveltamista maataloustilastoihin jatketaan viiden vuoden ajan 1 päivästä tammikuuta 1994. Sillä pyritään: - helpottamaan kaukohavaintotekniikan käyttöä asiasta kiinnostuneissa jäsenvaltioissa maataloustilastojärjestelmien parantamiseksi, - antamaan ennen sadonkorjuuta arvioita tärkeimmistä viljelyyn käytetyistä aloista ja niiden mahdollisesta tuotannosta Euroopassa ja mahdollisuuksien mukaan kansallisella tasolla tällä hetkellä käytettävissä olevien varojen rajoissa. 2 artikla Komissio varmistaa näiden toimien toteuttamisen liitteen I osassa määrättyjen suuntaviivojen mukaisesti ja esittää vuosittain jäsenvaltioille 4 artiklassa määrättyjä menettelyjä noudattaen kertomuksen toimeenpanotavoista, käytetyistä menetelmistä, määrärahojen käytöstä, saatujen tulosten arvioinnista ja töiden jatkamisesta seuraavana vuonna. 3 artikla Koko toimintaan arvioidaan tarvittavan 15,7 miljoonan ecun kokonaissumma, joka jaetaan eri vuosille seuraavalla suuntaa-antavalla tavalla: - 1994: 2,5 miljoonaa ecua, - 1995: 3,3 miljoonaa ecua, - 1996: 3,3 miljoonaa ecua, - 1997: 3,3 miljoonaa ecua, - 1998: 3,3 miljoonaa ecua. 4 artikla 1 Jos tässä artiklassa määrättyä menettelyä on noudatettava, asian saattaa pysyvän maataloustilastokomitean, jäljempänä 'komitea`, käsiteltäväksi komitean puheenjohtaja omasta aloitteestaan tai jonkin jäsenvaltion edustajan pyynnöstä. 2 Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Komitea antaa lausunnon viidenkymmenenneljän äänen enemmistöllä, ja jäsenvaltioi- den äänet painotetaan perustamissopimuksen 148 artiklan 2 kohdassa määrätyllä tavalla. Puheenjohtaja ei osallistu äänestykseen. 3 a) Komissio päättää suunnitelluista toimenpiteistä niiden ollessa komitean lausunnon mukaiset. b) Kun suunnitellut toimenpiteet eivät ole komitean lausunnon mukaisia, tai kun lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto tekee päätöksensä määräenemmistöllä. Jollei neuvosto ole päättänyt toimenpiteistä kolmen kuukauden määräajassa siitä päivämäärästä, jona asia on jätetty sen päätettäväksi, komissio päättää ehdotetuista toimenpiteistä ja panee ne välittömästi täytäntöön. 5 artikla Viimeistään 31 päivänä heinäkuuta 1998 komissio antaa Euroopan parlamentille ja neuvostolle kertomuksen näiden toimien toteuttamisesta sekä sen käyttöön tätä varten annettujen rahoitusmäärien käytöstä, liittäen mukaan mahdollisesti ehdotukset kaukohavaintotekniikan maataloustilastoihin soveltamisen jatkamisesta. 6 artikla Tämä päätös tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tehty Brysselissä 14 päivänä marraskuuta 1994. Neuvoston puolesta Puheenjohtaja J. BORCHERT (1) EYVL C 305, 31.10.1994 (2) EYVL N:o L 9, 13.1.1988, s. 12 LIITE Toimet kaukohavaintotekniikan maataloustilastoihin soveltamiseksi tai kehittämiseksi ryhmitellään vuosina 1994-1998 seuraavasti: Operatiiviset toimet: - Toimi A: alueelliset selvitykset - Toimi B: nopeat Euroopan laajuiset arviot Kehitteillä olevat toimet: - Toimi C: yhdennetty järjestelmä - Toimi D: muiden maiden satojen seuranta ja arviointi - Toimi E: uusien menetelmien tai anturien käyttö. I Operatiiviset toimet Toimi A: alueelliset selvitykset Alueellisten selvitysten teko on siirretty pääosin jäsenvaltioille kokeiluhankkeen ensimmäisen vaiheen lopussa. Sitä sovelletaan tällä hetkellä Euroopan eteläosan maissa ja satunnaisesti pohjoisosan maissa. Tämän toiminnan jatkaminen, laajentaminen ja rahoitus ovat jäsenvaltioiden vastuulla. On kuitenkin tietyissä olosuhteissa suotavaa, että yhteisön budjettiin otettaisiin tekninen tuki ja sen rahoitus. Tämä tarkoittaa ennen kaikkea tukea tilastotekniikalle ja erityisesti osittamiselle, tietyille rajoitetuille kokeilututkimuksille ja ohjelmistojen parantamiselle. Toimi B: nopeat Euroopan laajuiset arviot Tämä toimi on jatkoa kokeiluhankkeen ensimmäisen vaiheen toimelle 4 operatiivisessa yhteydessä. Päämääränä ei ole enää jonkin menetelmän kehittäminen, vaan sen soveltaminen yhteisössä yhteisen maatalouspolitiikan tarpeisiin. Koska ensimmäisessä vaiheessa kehitetty metodiikka on kokonaisuudessaan melko tyydyttävä, siihen tehtävät muutokset ovat vähäisiä. Kuitenkin voitaisiin harkita seuraavia kehittämismahdollisuuksia: - menetelmän ulottaminen uusiin jäsenvaltioihin, - valittujen paikkojen edustavuuden parantaminen yhteisössä sekä tietyissä jäsenvaltioissa, - menetelmien parantaminen kesantoalojen kehityksen arvioimiseksi entistä paremmin, - uusien optisten anturi- ja tutkakuvien analysoinnin käyttöönotto paremman varmuuden ja ajallisen luotettavuuden saavuttamiseksi. II Kehitteillä olevat toimet Toimi C: yhdennetty järjestelmä Tähän kuuluu siirtyminen hankkeen ensimmäisen vaiheen toimien 2 ja 3 operatiiviseen vaiheeseen ja niiden yhdentäminen yhteisössä ja jäsenvaltioissa. Toimi C-1: siirtyminen toimen 2 operatiiviseen vaiheeseen. Tähän kuuluu ensimmäisessä vaiheessa saatujen "kasvun" ja "maan lämpötilan" ilmaisimien tarkistaminen. Siihen kuuluu myös eri tyyppisiä viljelmiä edustavien vyöhykkeiden valitsemisen tilastomalli ilmaisimien mukauttamista varten. Siirtyminen operatiiviseen vaiheeseen edellyttää lisäksi parannuksia tuotantoketjussa tulosten määräaikojen ja luotettavuuden suhteen. Toimi C-2: siirtyminen toimen 3 eri osien operatiiviseen vaiheeseen, parannettu Eurostat Agromet -malli, tuoton agrometeorologinen arviointimalli ja arvioinnit siitepölymenetelmällä. Kuten toimessa C-1 on tarkistettava nämä eri mallit ja saatava käsittelyketjut varmemmiksi operatiivisten tarpeitten tyydyttämiseksi. Toimi C-3: yhteisön kehittynyt maataloustietojärjestelmä. Tähän toimeen kuuluu toimien C-1, C-2 ja B tietojen vertailu. Toimen B pitäisi antaa melko luotettavia arvioita viljelyaloista, mutta se vaikuttaa epätarkemmalta tuoton suhteen. Toimet C-1 ja C-2 sitä vastoin antavat olennaista tietoa tuotosta. Eri toimien tulosten yhdentämisen ja valvonnan avulla olisi voitava optimoida koko järjestelmä. Toimi C-4: tarkoitus on tutkia mahdollisuutta ulottaa toimi C-3 alueiden ja jäsenvaltioiden tasolle. Kuitenkin toimen B avulla saatua viljelyaloja koskevaa tietoa on tällä hetkellä saatavissa ainoastaan yhteisön tasolla ja tuoton arvioinnin laatu heikkenee, kun tutkitun vyöhykkeen laajuus on suppeampi. Toimella C-4 pyritään voittamaan nämä vaikeudet kiinteässä yhteistyössä jäsenvaltioiden kanssa. Toimi D: muiden maiden satojen seuranta ja arviointi Toimen 4 tarkistamisen yhteisössä ja toimien 2 ja 3 toteuttamisen jälkeen voidaan suunnitella muiden maiden satojen seurantaa ja arviointia. Toimen D tarkoituksena on tällaisen menetelmän käyttöönotto Itä-Euroopan ja mahdollisesti Pohjois-Afrikan maantieteellisillä vyöhykkeillä. Näiden kahden vyöhykkeen maat ovat tärkeä mahdollinen vientikohde yhteisölle ja joskus myös varteen otettava tuontialue. Molemmissa tapauksissa Euroopan yhteisö on sitoutunut aktiiviseen yhteistyöpolitiikkaan. Tämän toimen toteuttamisen helpottamiseksi komissio tutkii tarvittavaa yhteistyötä yhteydessä saman suuntaisiin ohjelmiin, esimerkiksi ohjelma Phareen kuuluvaan Mars-ohjelmaan. Komission tarpeet ovat kuitenkin ensi sijalla tässä hankkeessa. Toimi E: uusien menetelmien ja anturien käyttö Suunnitelman ensimmäisessä vaiheessa pidettiin ensisijaisina toimina ainoastaan Landsat-TM-, SPOT- ja NOAA-AVHRR-antureitten (korkearesoluutiosatelliitit tai säähavaintosatelliitit) käyttöä. On todennäköistä, että tämän tyyppiset anturit muodostavat edelleen viideksi seuraavaksi vuodeksi suunnitellun toiminnan perustan. Olisi kuitenkin pyrittävä hyödyntämään muun tyyppisistä optisista tai tutka-antureista saatavia tietoja. Tähänastiset työt tällä alalla osoittavat, että tutkakuvat ovat mahdollisesti käyttökelpoisia hankkeessa. On kuitenkin vielä testattava tämän tietolähteen mahdollisuuksia ja käyttökelpoisuutta tähän asti tutkittuja laajemmilla vyöhykkeillä. Samoin pitäisi ottaa mukaan Meteosat-satelliitin tiedot, joiden pitäisi parantaa tiettyjen agrometeorologisten tekijöiden tuntemusta. Lopuksi, toimen D yhteydessä olisi jatkettava jo aloitettuja viimeksi kuluneiden kymmenen vuoden satelliittikuviin liittyvien tietojen käsittely- ja luokittelutöitä. Tällaisten tietojen määrä on itse asiassa hyvin suuri, ja tämän vuoksi olisi tutkittava tietokoneiden käyttöä tässä tehtävässä.